दिव्यांगों की तीन दिनी राज्य स्तरीय प्रतियोगिता आज से
मानसिक दिव्यांग बच्चों के लिए समान अवसर एवं भागीदारी के उद्देश्य से दिव्यांगों की तीन दिवसीय राज्य स्तरीय खेल एवं सांस्कृतिक प्रतियोगिता उल्लास-2017 गुरुवार से शुरू होगी। जिसमें दिव्यांग बच्चे सांस्कृतिक गतिविधियों के साथ खेलों में भी अपना हुनर दिखाएंगे। प्रदेशभर के 700 से अधिक दिव्यांग बच्चे इस प्रतियोगिता में हिस्सेदारी करेंगे। गुरुवार शाम शहीद पार्क पर सांस्कृतिक प्रस्तुतियों के साथ उल्लास-2017 का शुभारंभ होगा।
मप्र विकलांग सहायता समिति मनोविकास उज्जैन की ओर से इस तीन दिवसीय प्रतियोगिता का आयोजन किया जा रहा है। गुरुवार शाम 5.30 बजे उल्लास-2017 का शुभारंभ होगा। शुभारंभ समारोह के विशेष अतिथि दिव्यांग बच्चे ही होंगे। अध्यक्षता बिशप डॉ. सेबास्टियन वडक्केल करेंगे।
फादर जोस ने बताया शुभारंभ समारोह के साथ ही दो घंटे की सांस्कृतिक कला संध्या होगी। जिसमें मानसिक व मूकबधिर दिव्यांग प्रस्तुतियां देंगे। शुक्रवार सुबह 11 बजे से महानंदा नगर स्पोर्ट्स एरिना में खेलकूद प्रतियोगिता होगी। प्रतियोगिता के आखिरी दिन शनिवार सुबह 9 बजे से जवाहर नगर स्थित मनोविकास विशेष विद्यालय में सांस्कृतिक प्रतियोगिताएं होंगी।
awa_Deva hin_Deva hin_Deva hin_Deva